Silius Italicus
Silius Italicus, egl. Tiberius Catius Asconius Silius Italicus, ca. 26-102, romersk politiker og forfatter. Efter en politisk karriere levede han sine sidste år i Campanien. Her skrev han det heroiske digt Punica om 2. Puniske Krig, hvori han i et episk-mytisk univers lånt fra Vergil gennem 17 bøger beretter om romernes sejrrige kamp mod Hannibal, der skildres som den hævngerrige Junos inkarnation. Da Punica blev genfundet i 1416, vakte værket stor interesse, men i de senere århundreder har dets bombastiske stil ikke fundet mange beundrere.